CELEX: 32022D0499
Language: sk
Date: 2022-03-23 00:00:00
Title: Vykonávacie rozhodnutie Komisie (EÚ) 2022/499 z 23. marca 2022, ktorým sa schvaľujú zmeny národných plánov, pokiaľ ide o Cyprus a Slovinsko, na zavedenie systémov potvrdzovania údajov v súlade s nariadením Rady (ES) č. 1224/2009 [oznámené pod číslom C(2022) 1844] (Iba grécke a slovinské znenie je autentické)

29.3.2022   
               
               
                  SK
               
               
                  Úradný vestník Európskej únie
               
               
                  L 101/43
               
            
         VYKONÁVACIE ROZHODNUTIE KOMISIE (EÚ) 2022/499
         z 23. marca 2022,
         ktorým sa schvaľujú zmeny národných plánov, pokiaľ ide o Cyprus a Slovinsko, na zavedenie systémov potvrdzovania údajov v súlade s nariadením Rady (ES) č. 1224/2009
         
            
               [oznámené pod číslom C(2022) 1844]
            
         
         (Iba grécke a slovinské znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Rady (ES) č. 1224/2009 z 20. novembra 2009, ktorým sa zriaďuje systém kontroly Únie na zabezpečenie dodržiavania pravidiel spoločnej politiky v oblasti rybného hospodárstva a ktorým sa menia a dopĺňajú nariadenia (ES) č. 847/96, (ES) č. 2371/2002, (ES) č. 811/2004, (ES) č. 768/2005, (ES) č. 2115/2005, (ES) č. 2166/2005, (ES) č. 388/2006, (ES) č. 509/2007, (ES) č. 676/2007, (ES) č. 1098/2007, (ES) č. 1300/2008, (ES) č. 1342/2008 a ktorým sa zrušujú nariadenia (EHS) č. 2847/93, (ES) č. 1627/94 a (ES) č. 1966/2006 (1), a najmä na jeho článok 109 ods. 8,
         so zreteľom na Cyprom a Slovinskom predložené zmeny národných plánov na zavedenie systémov potvrdzovania údajov,
         keďže:
         
                     (1)
                  
                  
                     Podľa článku 109 ods. 8 nariadenia (ES) č. 1224/2009 členské štáty majú vypracovať národné plány na zavedenie systému potvrdzovania údajov v súlade s uvedeným nariadením, ktorý umožní členským štátom, aby na základe riadenia rizík stanovili priority v súvislosti s potvrdzovaním a krížovými kontrolami a nasledujúcimi nadväzujúcimi opatreniami v prípade nezrovnalostí. Komisii budú na schválenie predložené zmeny týchto plánov.
                  
               
                     (2)
                  
                  
                     Slovinsko 23. júna 2021 predložilo Komisii na schválenie zmeny svojho platného národného plánu, ktorý bol schválený vykonávacím rozhodnutím Komisie 2013/82/EÚ (2). Tieto zmeny sú v súlade s podmienkami stanovenými v článku 109 nariadenia (ES) č. 1224/2009 a v článkoch 143 až 145 vykonávacieho nariadenia Komisie (EÚ) č. 404/2011 (3). Preto by mali byť schválené.
                  
               
                     (3)
                  
                  
                     Cyprus 3. septembra 2021 predložil Komisii na schválenie zmeny svojho platného národného plánu, ktorý bol schválený vykonávacím rozhodnutím 2013/82/EÚ. Tieto zmeny sú v súlade s podmienkami stanovenými v článku 109 nariadenia (ES) č. 1224/2009 a v článkoch 143 až 145 vykonávacieho nariadenia (EÚ) č. 404/2011. Preto by mali byť schválené.
                  
               
                     (4)
                  
                  
                     Toto rozhodnutie predstavuje rozhodnutie o schválení v zmysle článku 109 ods. 8 nariadenia (ES) č. 1224/2009.
                  
               
                     (5)
                  
                  
                     Komisia bude sledovať uplatňovanie národných plánov v súvislosti s ich účinným fungovaním. Ak zo zistení, ktoré sú výsledkom overovaní, inšpekcií a auditov uskutočnených Komisiou podľa hlavy X nariadenia (ES) č. 1224/2009, vyplýva, že plánmi nie je možné zabezpečiť, aby údaje nahlasované Komisii v súlade s článkom 33 nariadenia (ES) č. 1224/2009 boli úplné, presné a nahlasovali sa v príslušných lehotách, Komisia môže požiadať členské štáty, aby svoj plán zodpovedajúcim spôsobom zmenili,
                  
               PRIJALA TOTO ROZHODNUTIE:
         
            Článok 1
            Zmeny národného plánu na zavedenie systémov potvrdzovania údajov, ktoré Cyprus predložil 3. septembra 2021 v súlade s článkom 109 ods. 8 nariadenia (ES) č. 1224/2009, sa schvaľujú.
         
         
            Článok 2
            Zmeny národného plánu na zavedenie systémov potvrdzovania údajov, ktoré Slovinsko predložilo 23. júna 2021 v súlade s článkom 109 ods. 8 nariadenia (ES) č. 1224/2009, sa schvaľujú.
         
         
            Článok 3
            Ak sa na základe zistení, ktoré sú výsledkom overovaní, inšpekcií a auditov uskutočnených Komisiou podľa hlavy X nariadenia (ES) č. 1224/2009, Komisia domnieva, že plánmi potvrdzovania údajov schválenými v súlade s článkami 1 a 2 sa nezabezpečuje účinné plnenie požiadaviek stanovených v článku 109 nariadenia (ES) č. 1224/2009 členskými štátmi, môže po konzultácii s dotknutými členskými štátmi požiadať o zmenu týchto plánov. Členské štáty sú povinné svoje plány potvrdzovania údajov zmeniť v súlade s takouto požiadavkou.
         
         
            Článok 4
            Toto rozhodnutie je určené Cyperskej republike a Slovinskej republike.
         
         
            V Bruseli 23. marca 2022
            
               
                  Za Komisiu
               
               Virginijus SINKEVIČIUS
               
                  člen Komisie
               
            
         
         
            (1)  Ú. v. EÚ L 343, 22.12.2009, s. 1.
         
            (2)  Vykonávacie rozhodnutie Komisie 2013/82/EÚ z 13. februára 2013 o schválení národných plánov na zavedenie systémov potvrdzovania údajov v súlade s článkom 109 ods. 8 nariadenia Rady (ES) č. 1224/2009 zo strany Komisie (Ú. v. EÚ L 44, 15.2.2013, s. 18).
         
            (3)  Vykonávacie nariadenie Komisie (EÚ) č. 404/2011 z 8. apríla 2011, ktorým sa ustanovujú podrobné pravidlá vykonávania nariadenia Rady (ES) č. 1224/2009, ktorým sa zriaďuje systém kontroly Spoločenstva na zabezpečenie dodržiavania pravidiel spoločnej politiky rybného hospodárstva (Ú. v. EÚ L 112, 30.4.2011, s. 1).